फिल्म के लिए नहीं ली थी फीस, शबाना ने खुद को किरदार में डुबो दिया था
Mahesh Bhatt praises Shabana Azmi's Acting in Arth film इस फिल्म का डायरेक्शन महेश भट्ट ने किया था। हाल ही में एक इंटरव्यू के दौरान उन्होंने इस बात का खुलासा किया
शबाना आजमी को उनकी फिल्म अर्थ में दमदार एक्टिंग के लिए आज भी सराहा जाता है। इस फिल्म का डायरेक्शन महेश भट्ट ने किया था। हाल ही में एक इंटरव्यू के दौरान उन्होंने इस बात का खुलासा किया कि शबाना ने फिल्म अर्थ के लिए एक रुपए की फीस भी नहीं ली थी। इतना ही नहीं महेश ने कहा कि फिल्म अर्थ शबाना आजमी के बिना कभी संभव नहीं थी।
शबाना ने खुद को उस किरदार में झोंक दिया था- महेश भट्ट
पिंकविला से बातचीत के दौरान महेश ने कहा- ‘शबाना ने खुद को उस किरदार में पूरी तरह से झोंक दिया था। इस रोल के लिए उन्होंने फीस तक नहीं ली थी। वो फिल्म के सेट पर शूटिंग के लिए अपने कपड़े भी खुद लेकर आती थी। इतना ही नहीं शबाना अपने अलावा स्मिता पाटिल के लिए भी कपड़े लेकर आया करती थीं, जो उस दौर में उनकी सबसे बड़ी प्रतिद्वंदी मानी जाती थीं।
सीन करने के बाद फूट-फूटकर रोईं थी शबाना आजमी 
पुरानी यादों का जिक्र करते हुए महेश ने कहा- ‘फिल्म में एक सीन है, जिसमें शबाना का कैरेक्टर अपने पति कुलभूषण की प्रेमिका के घर जाता है और उसे दूसरा मौका देने के लिए कहता है और चाहता है कि वो उसके पति के पास वापस लौट जाए। शबाना इस किरदार में इतना डूब गईं थीं कि सीन खत्म होने के बाद फूट-फूटकर रोईं थीं। उन्हें देखकर मैं खुद टूट गया था।’
महेश ने आगे बताया कि अर्थ के बाद उनका करियर अलग लेवल पर आगे जा पहुंचा, जिसका क्रेडिट सिर्फ शबाना को जाता है। महेश भट्ट के द्वारा अपनी तारीफ सुनकर शबाना बेहद इमोशनल हो जाती हैं और कहती हैं कि वो खुद एक अच्छे इंसान हैं। बता दें कि यह फिल्म 1982 में रिलीज हुई थी, जिसमें कुलभूषण खरबंदा, शबाना आजमी और स्मिता पाटिल मुख्य भूमिका में थे।